สำนักงาน กกต. ออกเอกสารข่าว เตือนพรรคการเมือง - กองเชียร์ ระวังการจัดมหรสพกองเชียร์ ในวันรับสมัครเลือกตั้ง
สำนักงานคณะกรรมการการเลือกตั้ง หรือ กกต. ออกเอกสารข่าวเตือนพรรคการเมือง และผู้สมัครรับเลือกตั้ง ส.ส. รวมถึงบุคคลที่เกี่ยวข้อง ให้ระมัดระวังการจัดขบวน หรือกองเชียร์ ที่แสดงการสนับสนุน ให้กำลังใจผู้สมัครรับเลือกตั้ง ในวันรับสมัครเลือกตั้ง และขอให้ระมัดระวัง อย่ากระทำการใดก่อน และหลังการรับสมัครเลือกตั้ง เพราะอาจเข้าข่ายข้อห้าม ตามมาตรา 73(3) ของพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร หรือ ส.ส. ที่ห้ามผู้สมัคร กระทำการโฆษณาหาเสียงด้วยการจัดให้มีมหรสพ หรือ การรื่นเริงต่าง ๆ และตามนัยยะคำสั่งศาลอุทธรณ์ในการวินิจฉัยที่ผ่านมา       ขณะเดียวกัน ยังแนะนำให้ผู้สมัคร และพรรคการเมือง จัดเตรียมเอกสาร และหลักฐานการสมัครให้ครบถ้วน ซึ่งระหว่างวันที่ 4 - 8 กุมภาพันธ์นี้ จะมีการเปิดรับสมัคร ส.ส.แบบแบ่งเขต ตามสถานที่ที่ผู้อำนวยการประจำเขตเลือกตั้งกำหนด และจะมีการรับสมัคร ส.ส.แบบบัญชีรายชื่อ รวมถึงพรรคการเมืองที่ประสงค์จะแจ้งรายชื่อบุคคลที่พรรคการเมืองมีมติจะเสนอให้เป็นนายกรัฐมนตรี ที่จะต้องยื่นเอกสารที่สำนักงาน กกต. ศูนย์ราชการเฉลิมพระเกียรติ ถนนแจ้งวัฒนะ